
	Το φως των εσοχών
ποιητική συλλογή

της Σούλας Αντωνίου

στο Σπίτι της Κύπρου

Την Τρίτη 18 Οκτωβρίου πραγματοποιήθηκε στο Σπίτι της Κύπρου, η παρουσίαση της ποιητικής συλλογής της Σούλας Αντωνίου, «Το φως των εσοχών», που κυκλοφορεί από τις εκδόσεις ΤΟ ΡΟΔΑΚΙΟ.

Για το βιβλίο μίλησαν η Αρχιτέκτονας, Καθηγήτρια του Εθνικού Μετσόβιου Πολυτεχνείου, πρ. Δημοτική Σύμβουλος του Δήμου Αθηναίων, Επικεφαλής του Συνδυασμού Ανοιχτή Πόλη, Ελένη Πορτάλιου, η Γ.Γ. Πολιτικού Συνδέσμου Γυναικών, πρ. Γ.Γ. Υπουργείου Εργασίας, Κοινωνικής Ασφάλισης και Πρόνοιας, πρ. Γ.Γ. Ισότητας Φύλων, Έφη Μπέκου και ο Δικηγόρος, Καθηγητής Νομικής Σχολής Πανεπιστημίου Κύπρου, πρ. Ειδικός Σύμβουλος  Υπουργείου Δικαιοσύνης,  Χάρης Παπαχαραλάμπους.

Την εκδήλωση συντόνισε ο Γ. Διευθυντής Υπουργείου Εργασίας, Κοινωνικής Ασφάλισης και Πρόνοιας, πρ. Αντιπρόεδρος Εθνικής Εταιρείας Ελλήνων Λογοτεχνών, ποιητής, Σπύρος Κοκκινάκης.
Την ποιήτρια, τους ομιλητές και τους παρευρισκομένους καλωσόρισε ο Μορφωτικός Λειτουργός κ. Τάκης Βοΐλας και στη συνέχεια έδωσε τον λόγο στο κ. Κοκκινάκη.

Προλογίζοντας την εκδήλωση ο κ. Κοκκινάκης παρουσίασε την Σούλα Αντωνίου και το επιστημονικό της έργο ενώ ταυτόχρονα εξήρε το ταλέντο και τη γνησιότητα του ποιητικού λόγου της Σούλας Αντωνίου.
«Η επιστημονική και διδακτική της εμπειρία ανοιχτή στις γειτνιάζουσες περιοχές της τέχνης και της φιλοσοφίας αποτελεί γόνιμο έδαφος για την ποιητική της γραφή. Η ποιητική της γλώσσα είναι τόπος καταφυγής για να εξερευνήσει τα άφατα και διαφεύγοντα της ανθρώπινης ύπαρξης» επεσήμανε στην εισήγησή της η κ. Πορτάλιου.
Η κ. Μπέκου  χαρακτηρίζοντας «αξιοζήλευτη και πρωτότυπη» την ποιητική γραφή της Σούλας Αντωνίου υπογράμμισε ότι «με μοναδική μαεστρία και σοφία συμπυκνώνει σε ριπές συναισθημάτων την πολυπλοκότητα των ψυχικών αποχρώσεων που διεγείρονται στον ποιητικό λόγο και εκεί βρίσκουμε την ουσία ενός μοναδικού, πνευματικού, αναστοχαστικού διαλόγου με τη διανόηση και τη διαχρονική περιπέτεια της φιλοσοφικής σκέψης».

Ο κ. Παπαχαραλάμπους, στην ομιλία του, αναφέρθηκε στις προσλαμβάνουσες της δημιουργού στον ποιητικό λόγο, με ταυτόχρονες αναφορές στο έργο ορισμένων ιστορικών μορφών και επικεντρώθηκε στο «μυστικό σώμα» της συλλογής, που είναι «η υπόρρητη παρουσία ενός δεσμού ανάμεσα στην ελπίδα, τη λύτρωση και τη δικαιοσύνη».

Ποιήματα απήγγειλε η ηθοποιός Μαρίνα Αργυρίδου.

Η εκδήλωση ολοκληρώθηκε με την αντιφώνηση της Σούλας Αντωνίου.

Η Σούλα Αντωνίου γεννήθηκε στην Αθήνα. Σπούδασε Πολιτικές Επιστήμες στο Πάντειο Πανεπιστήμιου και Νομικά στην Νομική Σχολή του Πανεπιστημίου Αθηνών. Έκανε μεταπτυχιακές σπουδές στη Σχολή Κοινωνιολογίας του Πανεπιστημίου της Φρανκφούρτης, όπου εκπόνησε την διδακτορική της διατριβή. Δίδαξε κοινωνιολογία στο προπτυχιακό και μεταπτυχιακό επίπεδο στο Πάντειο Πανεπιστήμιο, καθώς και στο Πανεπιστήμιο της Κύπρου, στην Αστυνομική Ακαδημία Αθηνών και Κύπρου, στην Πυροσβεστική Σχολή, στο Ελεύθερο Ανοιχτό Πανεπιστήμιο και στη Σχολή Ξεναγών. Έχει συγγραφικό έργο και συμμετοχή σε συνέδρια τόσο στην Ελλάδα, όσο και στο εξωτερικό. Άρθρα της έχουν δημοσιευτεί σε επιστημονικά περιοδικά και στον έντυπο και ηλεκτρονικό τύπο στην Ελλάδα και την Κύπρο. Είναι αντιπρόεδρος του Σωματείου Συμπαράστασης Αγώνα Κύπρου. Διετέλεσε α΄ αντιπρόεδρος του Συνδέσμου Ελληνίδων Επιστημόνων. Είναι μέλος της επιτροπής Γυναικείων Θεμάτων του Λυκείου Ελληνίδων, του Πολιτικού Συνδέσμου Γυναικών, του Ευρωπαϊκού Lobby Γυναικών, του Εθνικού Συμβουλίου Ελληνίδων και του Σπιτιού της Ευρώπης. Σε αναγνώριση του διδακτικού της έργου της έχει απονεμηθεί τιμητική διάκριση από το Πάντειο Πανεπιστήμιο. Το Φως των Εσοχών περιελήφθη στην μικρή λίστα των υποψηφιοτήτων για το Βραβείο του Περιοδικού Αναγνώστης. Η ποιητική της συλλογή πρωτοπαρουσιάστηκε από την ποιήτρια Κατερίνα Αγγελάκη-Ρουκ και τη στιχουργό Λίνα Νικολακοπούλου. Ποιήματα της έχουν  μελοποιηθεί από την Μαρίζα Κωχ. 

